તે અવસરે પરમાત્માની વાણી સાંભળી બ્રહ્મેન્દ્રે પ્રભુને પૂછ્યું કે, “હે પ્રભુ આપના કહેવાથી આ પ્રતિમા અશાશ્વાતી છે તે અમારા જાણવામાં આવી છે. અમે તો આ પ્રતિમા શાશ્વતી જ માનતા હતા” ત્યારે પ્રભુએ કહ્યું કે. “હે ઇન્દ્ર! દેવલોકમાં અશાશ્વાતી પ્રતિમા હોતી નથી. તેથી તે પ્રતિમા અહીં લાવો. પ્રભુની આજ્ઞાથી ઇન્દ્ર મહારાજા શીઘ્ર તે પ્રતિમા લઇ આવ્યા અને કૃષ્ણ મહારાજાને આપી. કૃષ્ણ મહારાજાએ પ્રભુની આજ્ઞાથી તે પ્રતિમાને જ્ઞાનશિલા નીચે નવો પ્રાસાદ બનાવી તેમાં શ્રીનેમિનાથ પત્માત્માની પ્રતિમા પધરાવી ત્રણ જગતમાં પૂજાયેલી અને પરમપદને આપનારી તેવી અત્યંત પ્રભાવશાળી પ્રતિમાની કૃષ્ણ મહારાજાએ પ્રભુના વાસક્ષેપ વડે ગણધરભગવંત પાસે પ્રતિષ્ઠા કરાવી. જે પવિત્ર કુંડ સર્વ પાપનો ઘાત કરનાર છે, જેના જળના પાનથી કાસ, શ્વાસ, અરુચી, ગ્લાની, પ્રસૂતિ અને પેટના સર્વ બાહ્યરોગો અને અંદરના કર્મમલનો નાશ થાય છે તેવા પવિત્ર ગજપદકુંડનાં જળથી દેવો અને મનુષ્યોએ ભેગા થઇ પરમાત્માનો અભિષેક કર્યો. કૃષ્ણ મહારાજાએ મહામહોત્સવપૂર્વક પ્રતિષ્ઠા કરાવી. પરમાત્માની આરતી ઉતારી પછી રત્ન, માણેક, સુવર્ણ વિગેરેનું દાન આપ્યું. આ રીતે ખૂબજ ભક્તિ ભાવથી કૃષ્ણ મહારાજા રોજ પરમાત્માની પૂજા કરવા લાગ્યા.